Ghost of Tsushima

Ghost of Tsushima – atviro pasaulio veiksmo ir nuotykių žanro kompiuterinis žaidimas, sukurtas „Sucker Punch Productions“ ir 2020 m. liepos 17 d. išleistas „Sony Interactive Entertainment“. Prieinamas PlayStation 4, PlayStation 5 ir Microsoft Windows.

2021 m. rugpjūčio 20 d. išleistas „Ghost of Tsushima: Director's Cut“, skirtas „PlayStation 4“ ir „PlayStation 5“, o 2024 m. ši versija tapo prieinama ir „Microsoft Windows“ vartotojams. Jame įtrauktas „Iki Island“ papildymas, taip pat patobulinta garso sistema, sutrumpintas užkrovimo laikas ir t. t.

Žaidime pasakojama narsaus samurajaus Džin Sakai istorija, ginančio Japonijai priklausančią Cušimos salą nuo mongolų invazijos. Kovodamas Džin susiduria su vertybine dilema – kautis kaip garbingam samurajui ar pasitelkti klastingus metodus, kad išsaugotų kuo daugiau gyvybių. Dėl savo pasirinkto kelio, ilgainiui Džin praminamas "vaiduokliu". Klostantis įvykiams žaidėjas dažniausiai vis tiek gali rinktis kokiu būdu kovoti su priešininkais.

„Ghost of Tsushima“ sulaukė teigiamų įvertinimų iš kritikų ir 2024 m. rugsėjo duomenimis iš viso parduota daugiau kaip 13 milijonų žaidimo kopijų visame pasaulyje. Ne kartą nominuotas kaip metų žaidimas, o taip pat laimėjo apdovanojimų už vizualinius sprendimus, garsą ir kt.

 Žaidimo eiga 
Visas žaidimo veiksmas vyksta Cušimos saloje, pagrindinis veikėjas Džin Sakai (Jin Sakai) valdomas iš trečiojo asmens perspektyvos. Nuolatinis Džin kompanionas yra jo žirgas. Tai atviro pasaulio žaidimas, kuriame leidžiama laisvai keliauti, rinkti resursus bei vykdyti skirtingas misijas, iš kurių vienos yra pagrindinės, o kitos papildomos, praplečiančios žaidimo naratyvą. Žemėlapis palengva atsirakina keliaujant ir vykdant pagrindines misijas. Viskas prasideda Izuharos regione, vėliau išlaisvinus Kanedos pilį atsiveria kelias į Tojotamos (Toyotama) regioną, o po jos sniegu padengtas šiaurinis Kamijagata (Kamiagata). Vietoje radaro kryptį visados rodo vėjas, jam pučiant ore sklando medžių lapai ir girdisi jų ošimas. Tam tikrose lankytinose vietose galima gauti talismanų, suteikiančių pranašumų kovose, taip pat padidinti maksimalų gyvybės taškų skaičių pabūvojant karštose versmėse ir pan. Cušimoje dažnai sutinkami vietiniai gyventojai, kuriuos galima išvaduoti nuo mongolų.

Dalyvavimas kovose atlieka bene didžiausią vaidmenį žaidimo eigoje. Kai kurioms puolimo technikoms, taip pat gyvybės taškų atkūrimui naudojami specialūs "ryžtingumo" taškai, kurie kaupiasi ties kiekvienu sėkmingu nužudymu. Žaidėjas dažnu atveju gali nuspręsti, kokiu būdu Džin turėtų sutikti savo priešininkus. Tiesioginė konfrontacija reiškia kautis taip, kaip pridera samurajui. Prieš prasidedant kovai galima vienam iš priešininkų mesti iššūkį ir laiku sureagavus suduoti mirtiną smūgį. Žaidime esama skirtingo tipo priešininkų – kardininkai, ietininkai, prisidengiantys skydu ir fiziškai stipresni, naudojantys brutalią jėgą. Pradžioje Džin geba pasitelkti tik vieną kovos stovėseną, tačiau kaudamasis atrakina ir likusias kitas, kurios labai naudingos susiduriant su skirtingais priešininkais. Plėtojantis siužetui Džin pasiekia vadinamąją "vaiduoklio stovėseną", ją galima panaudoti tik tam tikrą laiką išsilaikius be sužeidimų ar nužudžius mongolų vadą. Žaidėjas tada tampa nesustabdomu, o priešai nebesisaugo ir yra lengvai eliminuojami. Nors pagrindinis Džin ginklas yra katana, istorijai kiek įsibėgėjus, jam suteikiamas lankas, kuris gali šaudyti skirtingo tipo strėlėmis: įprastomis, sprogstamomis, liepsnojančiomis. Kitas puolimo būdas yra slaptas prisėlinimas priešui iš už nugaros. Samurajui tai nėra garbinga, tačiau Džin nebeturi iš ko rinktis, kai ant plauko kabo nekaltų žmonių gyvybės. Ginklų arsenalą netaip jau ilgai trukus papildo svaidomi peiliukai (kunai) bei pučiamasis ginklas, leidžiantis iššauti užnuodytas strėlytes. Dėmesio nukreipimui gali būti naudojami varpeliai arba petardos. Kaimeliuose gyvena ginklų meistrai, kuriems atnešus reikalingus resursus patobulins kataną, tantą ar lanką.

Nors siekta sukurti autentišką istorinę aplinką, dalis tikslumo paaukota dėl tam tikrų estetinių sprendimų. Pavyzdžiui, kiekvienas salos regionas išoriškai pasižymi unikaliais bruožais bei atmosfera ir nebūtinai atspindi tikrosios Cušimos aplinką. Tą akcentuoja ryškios gamtoje vyraujančios spalvos, medžių rūšys ir jų tankumas, gėlynai, reljefas. Žaidimo peizažas išsiskiria fotografiniu bei kinematografiniu patrauklumu.

 Papildymai 

 Iki Island 
Džin atplaukia į paslaptimi apgaubtą Iki salą, po to kai Cušimoje jį užklumpa dar neregėtos mongolų genties pasiuntiniai, vietinius gyventojus prigirdę mirtino ir haliucinacijas sukeliančio "vaisto". Kadaise šią salą nuo vietinių plėšikų bandė išvalyti Džin tėvas Kazumasa, tačiau samurajų pajėgos turėjo atsitraukti, kuomet Kazumasa buvo užpultas ir nužudytas. Savo tėvo mirtį vaikystėje regėjęs Džin nuo tos dienos ėmė kaltinti save, kad nesugebėjo padėti. Bandydamas sustabdyti mongolų genties viešpatavimą, Džin sutinka naujų žmonių ir sužino daugiau detalių apie savo tėvą.

 Įvertinimas 
Žaidimas sulaukė teigiamų atsiliepimų iš apžvalgininkų. Pagal „Metacritic“ duomenis, pirminė „PlayStation 4“ skirta versija surinko 83 balus iš 100.„PlayStation 4 Critic Reviews“ – Metacritic. Didžiausias įvertinimas skirtas žaidimo siužetui, aplinkai, atmosferai, kovų sistemai, personažams bei įgarsinimui.„Ghost of Tsushima Review – A Most Honorable Epic“ – Game Informer. Archyvuotas straipsnis.„Ghost of Tsushima Review“ – IGN.„Ghost of Tsushima review: "A worthy swan song for the PS4"“ – GamesRadar.„Ghost of Tsushima review — Samurai’s creed “ – VentureBeat. Pradžioje buvo peikiamas netikslus japoniško dubliažo suderinamumas su lūpų judėjimu,„Ghost Of Tsushima Review - You Khan Do It“ – GameSpot. tačiau ši problema ištaisyta 2021 m. pasirodžiusiame „Ghost of Tsushima: Director's Cut“.„Ghost of Tsushima Director's Cut has lip syncing thanks to PS5's super-fast SSD“ – GamesRadar. Kai kurių nuomone, žaidimui pristigo natūralesnio personažų pavaizdavimo svarbiose scenose bei unikalesnės istorijos.„Ghost of Tsushima review – Kurosawa-inspired samurai showdowns“ – The Guardian. 

Pirmosiomis keliomis savaitėmis „Ghost of Tsushima“ pasižymėjo nepriekaištingais pardavimų rezultatais.„Destroy All Humans makes Top Three after 12-year absence | UK Charts“ – GamesIndustry.biz.„PS5 and Xbox Series sold 800,000 consoles in the UK last year“ – Gamesindustry.biz. Vien Japonijoje per pirmąją savaitę parduota 200 tūkst. suvirš kopijų.„Famitsu Sales: 7/13/20 – 7/19/20“ – Gematsu. JAV jis tapo sėkmingiausiu kūrėjų „Sucker Punch“ produktu, atsižvelgiant į parduotas fizines versijas.„July 2020 NPD: Ghost Of Tsushima Becomes Sucker Punch's Fastest Selling Release“ – GameSpot. 2020 m. lapkritį jau buvo suskaičiuota virš 5 mln. parduotų kopijų visame pasaulyje.„Ghost of Tsushima sales top five million“ – Gematsu. 2021 m. perleidus „Director's Cut“ versiją, žaidimas ir toliau demonstravo lydinčią komercinę sėkmę.„August 2021 NPD: Ghost of Tsushima returns to dominate August game sales “ – VentureBeat. 2024 m. rudenį pranešta apie 13 mln. parduotų kopijų, „Ghost of Tsushima“ laikomas itin pelningu gaminiu.„Sequel to Ghost of Tsushima Expands a Fresh Sony Franchise“ –  The New York Times.

2020 m. surengtuose „The Game Awards 2020“ apdovanojimuose žaidimas įvertintas už geriausią kūrybinę kryptį.„The Game Awards 2020: All the Winners“ – IGN. Per 24-uosius kasmetinius D.I.C.E. apdovanojimus pripažintas geriausiu nuotykių žaidimų segmente, o taip pat laimėjo apdovanojimus už kūrybinę kryptį, muziką ir garso sprendimus.„Ghost of Tsushima“ – Academy of Interactive Arts & Sciences.

 Nuorodos 

 Oficiali svetainė 
 „Metacritic“ puslapis
 „IMDb“ puslapis

 Šaltiniai 

Kategorija:2020 kompiuteriniai žaidimai
Kategorija:Veiksmo-nuotykių žaidimai